Omstrede hoof van Eskom bedankMatshela Koko (ANA File Photo) Matshela Koko, Eskom se omstrede uitvoerende hoof van kragopwekking, het met onmiddellik effek bedank. Koko het gesê dit is in sy en sy gesin se beste belang dat hy bedank en dat hy dit doen sonder enige erkenning dat hy iets verkeerd gedoen het. Koko is op 31 Januarie weer deur Eskom geskors. “Ek het vanaand bevestiging van my skorsing by Eskom ontvang. Ek is met nuwe aanklagte gedien. Ek verwelkom die ontwikkelinge en sien weer uit daarna om my naam in ŉ verhoor skoon te maak,” het Koko destyds op Twitter gesê. Volgens berigte is Koko deur Eskom daarvan beskuldig dat hy glo die parlement mislei het, dat hy vertroulike dokumente versprei het, en dat hy Eskom se gedragskode en sy verantwoordelikhede as uitvoerende hoof oortree het. Eskom het Koko verlede maand weer aangestel ná ŉ tugverhoor hom van enige oortredings vrygespreek het. Die parlementêre ondersoekkomitee na Eskom het verlede maand getuienis van Koko aangehoor. Hy het ontken dat hy onwettige onderhandelings met die Gupta-familie gehad het. Daar word beweer die Gupta-familie het miljarde rande gemaak uit kontrakte wat gefasiliteer is deur topbeamptes by maatskappye in staatsbesit. Koko is in Augustus 2017 die eerste keer geskors. Hy het glo toe die voorwaardes van sy skorsing oortree deur gereeld Eskom-werknemers te kontak, ondanks sy skorsingsbrief wat dit duidelik stel dat kontak met Eskom-werknemers sy dissiplinêre verhoor kan benadeel. Hy het tereggestaan op ses aanklagte, na bewering die versuim om ŉ konflik van belange te verklaar nadat ŉ maatskappy, Impulse International, ŉ tender van R1 miljard bekom het. Koko en sy stiefdogter besit aandele in die maatskappy en die tender is toegeken deur ŉ afdeling waarvan hy die hoof was, voor hy as waarnemende uitvoerende hoof aangestel is.